﻿ ACCESIBILITATEA STUDENŢILOR CU DEFICIENŢE  DE VEDERE ÎN UNIVERSITĂŢILE CLUJENE FILIP GUTTMAN ceastă lucrare este rezultatul unei cercetări prin care se investighează modul în care este perceput accesul la A învăţământul superior de către persoanele cu deficienţe de vedere. În prima parte sunt cuprinse câteva noţiuni de introducere asupra subiectului cercetat, pentru ca ulterior să se prezinte demersul de cercetare şi rezultatele obţinute. Sunt identificate percepţiile a două loturi de subiecţi: studenţi cu deficienţe de vedere şi studenţi fără dizabilităţi din Universitatea „Babeş-Bolyai”, Cluj-Napoca. Instrumentele de cercetare utilizate în această cercetare sunt doua chestionare ce cuprind întrebări deschise. În analiza rezultatelor este utilizat softul de analiză „atlasti”, rezultatele fiind expuse printr-un demers comparativ. În general, nu sunt identificate dificultăţi majore în accesul la învăţământul superior, existând predominant atitudini pozitive, iar cu mici excepţii, studenţii cu deficienţe de vedere nu întâmpină bariere atitudinale şi de accesibilitate. Această cercetare de natură fenomenologică are limitele sale epistemologice, fiind necesară o analiză mai profundă şi exstensivă. Cuvinte-cheie: dizabilităţi vizuale, atitudini, accesibilitate, bariere sociale, universitate. DE CE O ASTFEL DE CERCETARE? Prin această lucrare se doreşte aprofundarea rezultatelor pe care le-am obţinut în cadrul unei cercetări anterioare asupra „percepţiei persoanelor cu deficienţe de vedere” (Guttman, 2009). Astfel, în acel volum de cercetare am abordat dificultăţile pe care o persoană cu deficienţe de vedere le întâmpină în societate, Cel mai important aspect identificat din cercetarea menţionată anterior este dificultatea de acces în învăţământul superior al studenţilor cu deficienţe de vedere. Astfel, în cercetarea de faţă, am considerat utilă abordarea unor noi itemi de cercetare, focusaţi pe rezultatele anterioare, cu scopul de a avea posibilitatea de a colecta date mai ample pentru definirea acestor aspecte. Chiar dacă în urma analizei atitudinilor publice faţă de persoanele cu dizabilităţi se constată o evoluţie a atitudinilor către toleranţă sau acceptare, totuşi, Adresa de contact a autorului: Filip Guttman, Universitatea „Babeş-Bolyai”, Facultatea de Sociologie şi Asistenţă Socială, Bd. 21 Decembrie 1989, nr. 128–130, cod 400604, Cluj-Napoca, România, e-mail: filipguttman@gmail.com sau filip.guttman@hotmail.com. CALITATEA VIEŢII, XXII, nr. 2, 2011, p. 201–214 202 FILIP GUTTMAN 2 mai există persoane care împărtăşesc concepţii greşite privind dizabilităţile sau manifestă comportamente discriminatorii în ceea ce priveşte oportunităţile educative sau profesionale. Factori precum vârsta, genul, nivelul educaţional, nivelul socioeconomic, reşedinţa în mediul urban sau rural, experienţa cu persoanele cu dizabilităţi pot influenţa atitudinile faţă de aceştia (Tervo şi Palmer, 2004), în această lucrare fiind abordat un segment al nivelului educaţional (cel al mediului universitar şi experienţa cu persoanele cu deficienţe de vedere). Această cercetare poate aduce o contribuţie semnificativă la nivelul politicilor educaţionale din cadrul universităţilor clujene şi nu numai, atât prin identificarea atitudinilor existente în cadrul acestor facultăţi faţă de studenţii cu deficienţe de vedere cât şi prin descrierea nevoilor şi dificultăţilor pe care aceştia le întâmpină în accesul la învăţământul superior. Astfel, prin intermediul rezultatelor cercetării se pot crea programe de intervenţie menite a înlătura sau diminua eventualele aspecte negative desprinse din rezultatele obţinute. CONSTRUCŢIA SOCIALĂ A DIZABILITĂŢII Construcţia socială a dizabilităţii se referă la bariere atitudinale care sunt internalizate şi construite de societate, ce împiedică şi pun un obstacol în faţa vieţii persoanelor cu dizabilităţi fizice sau senzoriale. În plus, construcţia socială a dizabilităţii se referă la discursul major, care se reflectă în utilizarea limbajului negativ la adresa persoanelor cu deficienţe de vedere. Mai mult, această categorie de persoane este situată într-o categorie socială inferioară, ca efect al utilizării unui limbaj negativ, discriminatoriu (Ferguson, 2001; French şi Cameron, 2003). Statele social-constructiviste din întreaga lume consideră că, termenul de „abled” din termenul englezesc „disabled” semnifica „încadrarea în normalitate”, prin urmare termenul de „dizabilitate” semnifică a fi „anormal”, aşadar acest termen îmbracă o formă negativă. În eforturile de a facilita dezvoltarea identităţii, empowerment-ul politic şi unitatea comunităţilor, comunitatea persoanelor cu dizabilităţi a ales să se autodefinească „persoane cu dizabilităţi”. Nefiind un termen optim, comunitatea persoanelor ce luptă pentru drepturile persoanelor cu dizabilităţi au ales să reclame acest termen, pentru a combate efectele negative şi opresiunea ce există în mediul social (Ferguson, 2001; French şi Cameron, 2003). Prin autoidentificarea acestora ca fiind „dizabilitate”, această categorie de persoane văd acest termen ca fiind încadrat în normalitate. Cercetătorii şi persoanele din domeniul advocacy-ului din aria persoanelor cu deficienţe senzoriale şi fizice, pot să se refere la aceştia în mod uzual ca la persoane cu dizabilităţi, juxtapusă cu ceea ce nu sunt, şi anume, persoane total funcţionale. Aceştia se pot orienta, referindu-se la termenul „abilităţi” din conceptul „dizabilităţi” ca la un termen ce defineşte ce „nu sunt” persoanele cu deficienţe senzoriale şi anume, „nondisabled”, orientându-se spre 3 ACCESIBILITATEA STUDENŢILOR CU DEFICIENŢE DE VEDERE 203 combaterea conotaţiei negative a acestui termen. Această extraordinară încercare de a transforma această conotaţie negativă în una pozitivă demonstrează o disperată încercare pentru integrarea şi incluziunea persoanelor cu dizabilităţi (Ferguson, 2001; French şi Cameron, 2003). Când oamenii îşi pierd vederea, o percep ca pe o slăbiciune, o „gaură neagră”, cu un sentiment extrem de izolare şi singurătate. Acest punct de vedere al persoanelor cu pierderea acuităţii vizuale poate avea un impact direct asupra modului în care cei din jur îi tratează. Aceştia îi percep pe cei cu deficienţe de vedere ca pe nişte persoane prinse în întuneric, imaginându-şi-le ca fiind complet inadaptate şi în imposibilitatea de a se autoîngriji (Ferguson, 2001). De fapt, deficienţa de vedere este cea mai neadaptantă, pentru că vederea este privită ca unul dintre simţurile cele mai importante ale unui individ; aşadar, deficienţa de vedere este „de temut”, inspirând o stare adâncă de nelinişte şi tulburare (Ferguson, 2001; Wagner-Lampl şi Oliver, 1994). Majoritatea persoanelor cu deficienţe de vedere pot înţelege viaţa ca fiind fără semnificaţie, nefiind capabile de a conduce vehicule sau a vedea „frumuseţile inconjuratoare” (Ferguson, 2001; Tuttle, 1984). Deficienţa de vedere există încă din vremuri străvechi. Cu toate acestea, profesioniştii au început să analizeze şi să se gândească la reabilitarea şi problemele de viaţă ale persoanelor cu deficienţe de vedere abia după cel de-al Doilea Război Mondial, când au apărut veteranii cu deficienţe de vedere. Teoria s-a axat pe moartea psihologică a persoanei cu deficienţe de vedere şi renaşterea sa. S-au luat în considerare analize suplimentare şi s-au examinat pierderile şi impactul psihosocial, abilităţile independente de viaţă, abilităţile de comunicare, economice şi situaţia profesională, aprecierea frumosului estetic, precum şi dezvoltarea personalităţii, asociate cu dizabilitatea de vedere. Există şi alţi factori care afectează statutul persoanelor cu deficienţe vizuale în societate, altele decât problemele de personalitate. Potrivit lui Wagner-Lampl şi Oliver (1994), adaptarea la dizabilitatea de vedere a fost influenţată de credinţe şi superstiţii individuale sau deţinute prin cultură. Chiar dacă sunt mulţi oameni care percep persoanele cu deficienţe de vedere ca fiind neajutorate, indignate, chinuite, şi nefericite, alţii au susţinut că deficienta de vedere în sine nu creează tulburări emoţionale (Wagner-Lampl şi Oliver, 1994). În schimb, prejudecăţile sociale sunt cele care provoacă suferinţă emoţională; multe persoane cu deficienţe vizuale sunt de părere că ceilalţi au concepţii greşite despre dizabilitatea vizuală, ceea ce provoacă anxietate şi nu nevoia de achiziţii a unor abilităţi de adaptare (Davis, 1997; Tuttle, 1984). Examinarea suplimentară a impactului stereotipurilor despre sine a relevat faptul că persoanele fără experienţă oferită de analizatorul vizual au adesea sentimente de ruşine şi inadecvare (Scott, 1982). Cercetătorii indică faptul că atitudinea personalului medical are un mare impact asupra procesului de ajustare. Prin urmare, cercetătorii recomandă specialiştilor în reabilitare să includă impactul 204 FILIP GUTTMAN 4 atitudinilor în dinamica serviciilor, prin validarea experienţelor unei persoane ce trăieşte în sfera societăţii. Se sugerează că ONG-urile specializate în reabilitarea persoanelor cu dizabilităţi ar trebui să se angajeze în consilierea şi educarea membrilor reţelei de sprijin, sa facă şi lobby în favoarea acestora şi să pledeze pentru modificarea legilor şi atitudinilor. Din cauza stereotipurilor şi obiceiurilor care însoţesc dizabilităţile vizuale, este importantă înţelegerea efectelor negative, pentru dezvoltarea unor strategii de succes (Tuttle, 1984). Literatura de specialitate reflectă două categorii generale de constatări psihosociale, în ceea ce priveşte atitudinile faţă de persoanele cu deficienţe: 1) literatura asociată cu atitudini negative şi 2) literatura asociată cu atitudini ambigue. Potrivit lui (Antonak şi Livneh, 1988), perspectiva multidimensională a atitudinii este folosită pentru a înţelege acest fenomen. Conform acestui punct de vedere, o atitudine este o idee cu două caracteristici: 1. o trăsătură cognitivă încărcată cu emoţie şi 2. o caracteristică afectivă, care predispune la o componentă conotativă, ce se defineşte printr-un set de acţiuni pentru o anumită clasă de situaţii sociale. Potrivit lui Triandis (1995), o atitudine este formată din trei componente distincte: 1. Componenta cognitivă (tranzacţii cu convingeri, asociate cu informaţii despre un stimul), 2. Componenta afectivă (sentimentele persoanelor cu privire la stimul) şi 3. Componentă conotativă (conceput ca intenţia individului de a se comporta într-un anumit mod cu privire la stimuli). Componenta conotativă presupune a fi influenţată de ambele componente cognitive şi afective. Triandis (1995) sugerează că atitudinile sunt învăţate prin experienţă şi interacţiune cu alte persoane, obiecte şi evenimente sociale de mediu. Din cercetările orientate pe atitudinile faţă de persoanele cu dizabilităţi au rezultat mai mulţi factori-cheie care se consideră că influenţează atitudinile. Potrivit lui Milsom (1994), factorii sau variabilele pot include şi informaţiile asociate cu persoanele cu dizabilităţi. Se sugerează că mesajele care ţintesc caracterul inadecvat şi problematic în înţelegerea dizabilităţilor duc la atitudini negative. În mod similar, cercetătorii indică faptul că a avea cunoştinţe despre dizabilitate, fără contact contextual cu persoanele cu deficienţe, poate duce la atitudini negative. Înţelegerea şi cunoaşterea cu privire la sfera dizabilităţilor de către profesioniştii din mediul educaţiei speciale influenţează profund mediul academic şi social în care aceştia îşi desfăşoară activităţile de zi cu zi. La una dintre extreme pot fi cei care consideră că dizabilitatea este un defect, un element intrinsec al copilului, stabilindu-şi eforturile spre schimbarea acestuia; la extrema opusă sunt cei care consideră dizabilitatea ca fiind un construct social şi îşi îndreaptă atenţia spre schimbarea atitudinilor şi a mediului în care copilul trăieşte (Paul, 2002). În timp ce numărul de persoane cu dizabilităti este în creştere, platforma de Internet a devenit o componentă importantă, chiar esenţială pentru informare şi comunicare. Persoanele cu dizabilităţi, în special cele cu deficienţe de vedere, pot fi împiedicate să aibă acces de către o varietate de factori, precum problemele cu 5 ACCESIBILITATEA STUDENŢILOR CU DEFICIENŢE DE VEDERE 205 furnizorii de Internet, sau pot avea un acces dificil la această nouă modalitate de informare şi comunicare din aceleaşi motive, până la incompatibilitatea web browser-elor, care nu sunt compatibile cu toate tehnologiile asistive (Papadopoulos şi Goudiras, 2005). Astfel, operaţionalizând accesibilitatea, putem afirma că situaţia de faţă îmbracă forma a două mari componente: accesul la informaţii şi accesul la comunicare. În acest sens, măsurile de politici sociale trebuie să urmărească, pe de o parte, un acces egal sau echivalent pentru toţi utilizatorii şi, pe de altă parte, tehnologiile asistive să fie compatibile cu toate aplicaţiile (Jaeger, 2005). Este cunoscut faptul că comunităţile online au devenit un important mijloc de comunicare şi interacţiune socială, în particular pentru persoanele care, datorită caracteristicilor dizabilităţii, le este dificilă o altă modalitate de interactiune, persoane cu dizabilităţi pentru care asigurarea unui acces universal este esenţial pentru incluziunea socială. Pentru studenţii şi elevii cu dizabilităţi, sălile de curs pot să dezvolte foarte multe bariere. În orice caz, există o multitudine de tehnologii la îndemâna profesorilor şi a studenţilor care pot ajuta studenţii şi, în cazul de faţă, pe cei cu deficienţe de vedere, să le depăşească. Este important să facem distincţia între tehnologiile educaţionale şi cele asistive. În principiu, tehnologiile asistive se referă la acele „instrumente” fără de care, persoanele care necesită o educaţie specială nu au un acces la curriculum-ul general (tehnologii ca screen readers, magnificatoare sau cărţi audio şi cu text mărit), cu ajutorul cărora aceştia pot să participe la procesul educaţional. Este promiţător faptul că numărul de studenţi cu dizabilităţi creşte în timp, acest fapt fiind rezultatul accesibilizării informaţiilor, a cursurilor, dar şi un efect al diminuării stigmatului asociat cu aceste persoane. De asemenea, este şi o provocare pentru instituţiile învăţământului superior să faciliteze şi să rezolve diferitele nevoi ale studenţilor cu dizabilităţi, pentru ca aceştia să aibe oportunităţi egale. Este responsabilitatea fiecărui angajat al oricărei universităţi să cunoască şi să pună în practică prevederile legale în vigoare pentru facilitarea accesului la învăţământul superior; totodată, nu este suficient acest aspect, în această direcţie trebuind identificate şi cele mai bune practici şi strategii didactice adaptate fiecărui student cu dizabilităţi (Gray şi Morley, 2005). DIRECŢIA CERCETĂRII ŞI DEMERSUL METODOLOGIC Prin această cercetare de factură calitativă, se încearcă identificarea percepţiei pe care o au studenţii cu deficienţe de vedere şi fără dizabilităţi asupra accesibilităţii mediului universitar clujean. Lucrarea de faţă urmăreşte să răspundă la trei întrebări majore: care sunt dificultăţile majore pe care studenţii cu deficienţe de vedere le întâmpină în mediul universitar? Care sunt dificultăţile pe care studenţii fără dizabilităţi consideră că le întâmpină persoanele cu deficienţe de vedere? Cum este perceput accesul în mediul universitar? 206 FILIP GUTTMAN 6 Astfel, mai jos sunt propuse obiectivele care direcţionează această cercetare, obiective care au fost formulate în urma rezultatelor anterioare asupra accesului fizic, informaţional, comunicaţional al studenţilor cu deficienţe de vedere şi, de asemenea, în urma modului în care aceştia sunt percepuţi de către cadrele didactice şi colegi. Scopul cercetării este de a identifica atitudinile faţă de persoanele cu deficienţe de vedere existente la nivelul studenţilor. De asemenea, această lucrare îşi propune şi identificarea dificultăţilor pe care o persoană cu deficienţe de vedere le întâmpină în învăţământul superior şi în viaţa cotidiană. Obiectivele generale urmărite sunt: A) Conturarea unor aspecte generale cu privire la dificultăţile întâmpinate în integrarea educaţională şi socială a persoanelor cu deficienţe de vedere, aspect important în formularea viitoarelor politici educaţionale la nivel naţional, local şi, mai ales, instituţionale; B) Identificarea atitudinilor existente în societate faţă de persoanele cu deficienţe de vedere. Obiective specifice: – identificarea dificultăţilor pe care o persoană cu deficienţe de vedere le întâmpină pe parcursul procesului educaţional şi în viaţa cotidiană, având în vedere percepţia acestora; – identificarea percepţiei studenţilor fără dizabilităţi asupra persoanelor cu deficienţe de vedere. Universul cercetării cuprinde atât studenţi cu deficienţe de vedere, cât şi studenţi fără dizabilităţi. De asemenea, metodele de selectare a subiecţilor sunt cea a „bulgărelui de zăpadă” în ceea ce priveşte persoanele cu deficienţe de vedere şi metoda eşantionării de convenienţă pentru studenţii fără dizabilităţi. A) Primul lot de subiecţi este format din 30 de persoane cu deficienţe de vedere, aflate în învăţământul terţiar, (facultate sau colegiu postliceal), având vârsta cuprinsa între 19 şi 24 de ani, cu domiciliul stabil în diferite zone ale României, în această cercetare neţinându-se cont de genul subiecţilor. B) Cel de-al doilea lot este format din 30 de studenţi fără dizabilităţi din cadrul Facultăţilor de Sociologie şi Asistenţă Socială şi Psihologie şi Ştiinţe ale Educaţiei din cadrul Universităţii Babes-Bolyai. Nu se au în vedere criterii precum sexul, nivelul de studii etc. Cercetarea se axează doar pe aceste două facultăţi, deoarece se consideră ca fiind două specializări care pregătesc studenţii în mod direct pentru a lucra şi cu persoanele cu deficienţe de vedere, în cadrul diferitelor organizaţii şi instituţii de profil. Un alt aspect de care s-a ţinut cont în alcătuirea celor două loturi de la cele două facultăţi este faptul că cuprind un număr mai mare de studenţi cu deficienţe de vedere, spre diferenţă de alte facultăţi. Pentru identificarea dificultăţilor pe care un student cu deficienţe de vedere le întâmpină în mediul universitar, este utilizat un chestionar „Educaţia în contextul deficienţei de vedere”, cu întrebări de structură şi cu nouă întrebări deschise. 7 ACCESIBILITATEA STUDENŢILOR CU DEFICIENŢE DE VEDERE 207 Cu acelaşi scop menţionat este alcătuit şi cel de al doilea chestionar, având aceleaşi caracteristici de structură, şi şase întrebări deschise de conţinut. Răspunsurile au fost culese online. REZULTATE ŞI DISCUŢII Învăţământul superior, în viziunea studenţilor cu deficienţe de vedere În cele ce urmează, în expunerea rezultatelor obţinute de la cele două loturi de studenţi (cu şi fără deficienţe de vedere) voi utiliza un demers comparativ, axat cu precădere pe principalele probleme identificate. Pentru început, este expus modul de analiză a interviurilor şi codificarea rezultatelor în softul de analiză pentru date calitative „Atlasti”, în mod separat pentru fiecare lot cercetat. Astfel, din analiza interviurilor aplicate studenţilor cu deficienţe de vedere, am formulat cinci categorii de rezultate codificate în softul de analiză a datelor calitative, sub forma: atitudini negative, atitudini pozitive, accesul la informaţii, accesul la un loc de muncă şi posibile soluţii. Cei treizeci de respondenţi se axează, în principal, pe primele patru tematici menţionate, considerând ca fiind factorii ce influenţează accesul la educaţie, astfel, prin intermediul interviului oferind şi câteva posibile soluţii pentru diminuarea sau chiar înlăturarea acestor probleme. În urma analizei interviurilor realizate pe cei 30 de studenţi de la facultăţile de Sociologie şi Asistenţă Socială şi de Psihologie şi Ştiinţe ale Educaţiei, având ca scop desprinderea percepţiilor şi opiniilor acestora asupra problemelor şi barierelor pe care o persoană cu deficienţe de vedere le întâmpină în mediul universitar, au reieşit câteva aspecte importante, ce pot fi grupate în nouă categorii de bază: accesibilitate fizică, accesul la informaţii, accesul la un loc de muncă, discriminare negativă, integrare socială, „lipsa de interes sau a fondurilor”, opinii negative, opinii pozitive şi posibile soluţii. a) Accesibilitate informaţională Având în vedere accesul la informaţii în cadrul universităţii, am identificat o serie de dificultăţi comune, menţionate de către ambele loturi de cercetare. Astfel, în viziunea studenţilor cu deficienţe de vedere, cea mai mare problemă cu care aceştia se confruntă şi care, în acelaşi timp, împiedică un acces egal la educaţie, este obţinerea materialelor de studiu într-un format accesibil: „Cred că cea mai mare problemă pe care aş putea să o am ar fi procurarea materialelor de studiu, mai ales că, multe din ele sunt cărţi de la bibliotecă”. Foarte multe dintre sursele de informare şi studiu la bibliotecile universitare sunt sub formă tipărită, persoanele cu deficienţe de vedere fiind nevoite să îşi transforme aceste materiale sub o formă accesibilă, în format electronic, dar care şi aceea este de proastă calitate datorită tehnicii care încă nu este atât de avansată: „E foarte greu să mergi la bibliotecă, să îţi faci rost de o carte care se dă doar la sala de lectură şi să faci tu cumva ca să poţi să o scanezi”. Un aspect pozitiv menţionat de către studenţii cu deficienţe de 208 FILIP GUTTMAN 8 vedere în accesibilitatea informaţională din cadrul unor biblioteci universitare clujene este faptul că în sălile „multimedia”, computerele sunt echipate cu un soft din categoria cititoarelor de ecran, cu ajutorul căruia o persoană cu deficienţe de vedere are acces liber la revistele internaţionale de specialitate: „E bine măcar că au pus jaws-ul pe calculatoare... măcar de acolo putem să ne scoatem câteva chestii”. Spre diferenţă de studenţii fără dizabilităţi (care consideră că prezentarea informaţiilor cu ajutorul slide-urilor ar fi o problemă), studenţii cu deficienţe de vedere nu consideră ca fiind o problemă care le-ar putea împiedica procesul de studiu: „Nu mă deranjează faptul că informaţiile sunt prezentate pe slide-uri, că de multe ori fac rost de ele”. Considerat mai puţin important, accesul la sălile de laborator nu constituie o problemă majoră din perspectiva studenţilor cu deficienţe de vedere: „nu văd de ce ar fi o problemă, pot să vin cu laptopul”. Similară cu cele menţionate de studenţii cu deficienţe de vedere este şi perspectiva studenţilor fără dizabilităţi. Astfel, din analiza rezultatelor cu ajutorul softului pentru date calitative (Atlasti), s-a desprins un alt „set” de bariere în calea egalităţii de şanse în accesul la educaţie. Aşadar, din perspectiva tuturor intervievaţilor din lotul studenţilor fără dizabilităţi, accesul la materialele de studiu este considerat ca fiind principala dificultate pe care studenţii cu deficienţe de vedere o întâmpină cel mai frecvent în cadrul facultăţilor în care studiază: „mă gândesc că cea mai mare problemă pe care un nevăzător o poate avea la facultate este să îşi facă rost de materiale şi acelea să fie în format electronic”. Un alt aspect important de menţionat este accesibilitatea informaţiilor pe care universitatea şi facultatea le pune la dispoziţia studenţilor şi care, cel mai adesea, este sub forma afişelor tipărite „Nu ştiu cum se descurcă când e vorba să citească ceva de la avizier”. Nu este de ignorat faptul că, de cele mai multe ori, aceste informaţii sunt postate şi în cadrul site-urilor facultăţilor, dar de cele mai multe ori acestea sunt postate mult prea târziu ca o persoană cu deficienţe de vedere să beneficieze de acestea „da, e adevărat că anunţurile astea sunt puse şi pe net... dar prea târziu”. 18 dintre respondenţi (fără dizabilităţi) consideră metoda de predare cu ajutorul powerpoint-urilor ca fiind o problemă pentru studenţii cu deficienţe de vedere, în situaţia în care cadrul didactic nu verbalizează multe dintre informaţiile existente pe slide-uri, situaţie în care „nevăzătorii vin la cursuri degeaba”. Această problemă se accentuează în momentul în care sunt predate anumite părţi ale cursului sub formă de grafice, situaţie care devine „cam stânjenitoare şi uşor discriminatorie pentru un nevăzător”. O altă problemă majoră (identificată de ambele loturi), care însă depinde şi de resursele financiare ale universităţii, este accesul la laboratoarele dotate cu computere şi la informaţiile pe care un student cu deficienţe de vedere le-ar putea accesa, acestea nefiind echipate cu softuri, precum screen reader-urile ce pot uşura accesul la informaţii: „Am văzut că nu sunt calculatoare care să aibe programele alea pentru nevăzători”, „mă gândesc că nu pot să lucreze pe calculatoare”. Lipsa de accesibilizare a materialelor de studiu încă este o realitate cu care un student cu deficienţe de vedere se confruntă, aspect menţionat de respondenţi ai 9 ACCESIBILITATEA STUDENŢILOR CU DEFICIENŢE DE VEDERE 209 ambelor loturi de cercetare: „în afară de cursuri ei nu cred că mai pot să aibe acces şi la alte forme de informare sub formă tipărită, precum cărţile”, „Ştiu că ei trebuie să le scaneze, nu cred că le dau de la bibliotecă acasă”, „Ce greu e să te tot chinui să îţi faci rost de ce ai de citit”. Astfel, este menţionat faptul că, singura sursă majoră de informare, exceptând cursurile în format electronic, este internetul. În momentul de faţă, participarea la examene a studenţilor cu deficienţe de vedere în mod egal cu studenţii fără dizabilităţi constituie o problemă, în momentul în care studentul cu dizabilităţi nu îşi poate permite un laptop cu ajutorul căruia să poată să fie examinat în mod echitabil cu restul colegilor. În această situaţie, 50% dintre respondenţi consideră că toţi studenţii cu deficienţe de vedere „ar trebui să îşi dea examenele pe calculator, „măcar pe cele din cadrul facultăţii”. b) Accesibilitatea fizică În opinia studenţilor cu deficienţe de vedere, accesul fizic în instituţiile de învăţământ superior nu constituie o problemă majoră „Nu mi se pare că ar fi o problemă să găsesc sălile, eventual o clădire în care nu am mai fost”. Acest fapt, probabil, se datorează şi modalităţilor de adaptare ale persoanelor cu deficienţe de vedere la anumite situaţii cum sunt cele de faţă: „oricum ne obişnuim, prima data e mai greu şi, după mă pot descurca”. Din cele desprinse din interviurile cu studenţii cu deficienţe de vedere, se poate concluziona că, în cadrul instituţiilor de învăţământ superior, studenţii cu deficienţe de vedere nu întâmpină dificultăţi majore, din punctul de vedere al accesibilităţi fizice. Spre diferenţă de persoanele cu deficienţe de vedere, studenţii fără dizabilităţi au o percepţie contradictorie. Astfel, majoritatea intervievaţilor consideră ca fiind dificil „găsirea sălilor de curs în facultate de către studenţii cu deficienţe de vedere: „Cred că o problema ar fi să găsească sălile, mai ales la început când nici nu cunosc bine facultatea.”. În mod similar acestei probleme este şi „găsirea clădirii facultăţii”, aspect menţionat doar de doi respondenţi sau „proasta organizare a facultăţii” în momentul în care sunt realizate realocări sau mutări ale unor săli de cursuri, studenţii cu deficienţe de vedere şi, nu numai, nefiind anunţaţi la timp „nu se descurcă”, iar dacă totuşi aceasta se întâmplă, este postat un anunţ la avizier, aspect menţionat de cinci dintre respondenţi. Un aspect important de menţionat este acela în care „devine o problemă foarte mare dacă o un nevăzător complet ar trebui să meargă într-un loc necunoscut în care se ţin cursurile”: „nu ştiu cum s-ar descurca în situaţia asta de unul singur, doar daca merge cineva cu el”. În câteva din interviurile cu studenţii fără dizabilităţi sunt amintite şi unele chestiuni deficitare ale universităţii, precum slaba accesibilizare a facultăţilor cu mijloace care să faciliteze accesul unei persoane cu deficienţe de vedere, „ca de exemplu să scrie şi în braille pe uşi”. Din perspectiva studenţilor fără dizabilităţi, acestea sunt principalele dificultăţi pe care un student cu deficienţe de vedere le-ar putea întâlni în accesul fizic la instituţiile de învăţământ superior, fără a avea pretenţia de a le fi identificat exhaustiv. Odată cu dimensiunea accesului fizic la sălile de cursuri, se atinge şi cea a accesibilităţii informaţionale, deoarece acest aspect poate fi privit şi din perspectivă 210 FILIP GUTTMAN 10 informaţională, în măsura în care o persoană cu deficienţe de vedere este nevoită să se deplaseze în locuri nefamiliare: „Este greu să ştie sau să găsească o sală dacă nu vede ce scrie pe ea”. c) Atitudini negative/pozitive Atitudinile negative ce se reflectă asupra studenţilor cu deficienţe de vedere sunt de natură discriminatorie din partea colegilor şi a cadrelor didactice. Din cele menţionate de către respondenţii cu deficienţe de vedere, aceste atitudini nu se întâlnesc frecvent, ci „doar la câteva persoane” şi care „consider că ţine doar de caracterul fiecăruia”. Neîncrederea în capacităţile unei persoane cu deficienţe de vedere se poate întâlni mai frecvent în rândul studenţilor şi nu a cadrelor didactice: „mai sunt unii colegii care te privesc cu alţi ochi şi se întreabă: oare cum învaţă ăsta”. Din cele desprinse din cercetare se poate observa că (cel puţin din perspectiva studenţilor cu deficienţe de vedere) nu mai putem regăsi „mitul” în care o persoană cu deficienţe de vedere este subdezvoltată cognitiv sau că, datorită deficienţei, multe dintre abilităţile care nu necesită preponderent utilizarea căilor vizuale sunt afectate sau lipsesc: „poate pentru că suntem la o facultate la care studenţii se pregătesc pentru a lucra cu persoane cu dizabilităţi, dar nu ştiu să mai fie persoane care să ne considere incapabili de a face un lucru sau că am avea dificultăţi de învăţare”. În final, doar trei dintre respondenţi au menţionat opinii negative şi marginalizante, care în opinia respondenţilor fără dizabilităţi „vor mai exista încă multă vreme”. Ca aspecte secundare ale analizei interviurilor cu studenţii fără dizabilităţi, s- au conturat câteva opinii negative, dar şi pozitive ale studenţilor de la cele două facultăţi asupra persoanelor cu deficienţe de vedere. Astfel, unul dintre respondenţi consideră că singurele domenii în care o persoană cu deficiente de vedere poate ocupa un loc de muncă sunt cele deja „ştiute” şi că, este „normal ca societatea să îi respingă în măsura în care aceştia „nu se descurcă”. Un alt respondent menţionează că „toate persoanele care nu au avut nici o tangenţă cu persoanele cu deficienţe de vedere sunt de părere că ei nu se pot descurca în nici un domeniu” „sunt foarte revoltată în această privinţă”. d) Posibile soluţii oferite de respondenţi În situaţia în care subiecţii cu deficienţe de vedere au fost chestionaţi asupra modalităţilor de rezolvare a unor probleme pe care aceştia le întâmpină, multe din afirmaţii s-au axat pe accesibilizarea informaţiilor din cadrul universităţii. Astfel, principala problemă, accesul la bibliografia suplimentară, din punctul de vedere al intervievaţilor ar putea fi rezolvată printr-un acces liber la scannere, care să fie disponibile persoanelor cu deficienţe de vedere: „cel mai bine ar fi dacă ar pune şi ei un scanner, două la dispoziţie şi să putem să mergem cu cărţile şi din sala de lectură la ele”. Cea de-a doua problemă, accesul la laboratoare, în viziunea acestora, s-ar putea facilita doar prin dotarea calculatoarelor cu un „screen reader” şi „aşa nu cred ca am mai avea probleme”. 11 ACCESIBILITATEA STUDENŢILOR CU DEFICIENŢE DE VEDERE 211 De asemenea, în finalul interviurilor cu studenţii fără dizabilităţi, a fost solicitat fiecăruia dintre intervievaţi să ofere soluţiile proprii la problemele existente. Acestea pot fi sumarizate în trei mari categorii: – accesibilizarea informaţiilor prin alocarea unor fonduri din partea universităţii pentru ca laboratoarele să fie dotate cu softuri care să acopere nevoile studenţilor cu deficienţe de vedere, oferirea a mai multor materiale în format electronic, inclusiv cărţi etc. – sensibilizarea mediului universitar faţă de problemele persoanelor cu deficienţe de vedere: „să ţină cont de nevoile pe care un nevăzător le are”; – formarea de personal specializat, sau, eventual, a unui centru care să se ocupe cu nevoile studenţilor cu dizabilităţi, astfel „multe din problemele acestea ar putea fi rezolvate”. e) Alte aspecte identificate la studenţii fără dizabilităţi Dimensiunile formate din analiza datelor şi detaliate mai sus sunt comune la ambele loturi de cercetare. În cele ce urmează, sunt detaliate două dintre dimensiunile desprinse doar de la lotul studenţilor fără dizabilităţi. Astfel, în ceea ce priveşte dimensiunea integrării sociale desprinsă din analiza interviurilor cu studenţii fără dizabilităţi, majoritatea respondenţilor consideră deficienţa de vedere ca principal factor perturbator în calea integrării. Este menţionată incapacitatea unei persoane cu deficienţe de vedere de a participa la evenimente socializatoare, de loisir: „nu văd cum cineva care nu vede deloc ar putea să participe fără ajutor la anumite evenimente, ca petreceri, ieşiri în parc etc.”. În contrast, un număr de şase respondenţi afirmă că este de datoria societăţii să încerce să integreze aceste persoane cu dizabilităţi şi este doar „vina societăţii că un nevăzător nu poate sa participe deplin în cadrul acesteia” şi că „într-o societate sănătoasă, majoritatea trebuie să ţină cont de minoritate şi să ofere şanse egale pentru toţi”. O altă dimensiune care s-a putut desprinde este lipsa de interes sau a fondurilor în cadrul facultăţilor, fiind unul dintre factorii majori pe care respondenţii îl menţionează, astfel: – lipsa interesului cadrelor didactice de a oferi materialele în format electronic; – lipsa interesului sau a fondurilor din cadrul universităţii pentru ca materialele şi spaţiul să fie accesibilizate; – indiferenţa multora dintre studenţi faţă de problema persoanelor cu deficienţe de vedere. CONCLUZII ŞI POZIŢIONĂRI PERSONALE În prima parte a lucrării s-au conturat câteva aspecte teoretice din literatura de specialitate, care ne oferă o viziune generală asupra atitudinilor existente în societate faţă de persoanele cu deficienţe de vedere, precum şi dificultăţile pe care aceştia le întâmpină în diferite contexte. 212 FILIP GUTTMAN 12 Atitudinile studenţilor fără dizabilităţi sunt, în general, pozitive, făcând excepţie câteva situaţii, cu privire la neîncrederea în capacităţile unor persoane cu deficienţe de vedere de a se implica în cadrul unor activităţi de ordin social. Majoritatea studenţilor cunosc problemele cu care o persoană cu deficienţe se confruntă în mediul educaţional, atribuind cadrelor didactice şi universităţii sarcina de a accesibiliza informaţiile oferite şi mediul fizic. Câteva dintre atitudinile negative se îndreaptă spre accesul la un loc de muncă, studenţii fără dizabilităţi menţionând că sunt multe dintre locurile de muncă pe care o persoană cu deficienţe de vedere nu le-ar putea ocupa, datorită dizabilităţii. Privind în ansamblu rezultatele obţinute din acest segment de cercetare, se poate concluziona că atitudinile studenţilor faţă de persoanele cu deficienţe de vedere sunt predominant pozitive, excepţie făcând din punctul de vedere al unor respondenţi, accesul la un loc de muncă şi participarea la activităţi recreative. Prin cercetarea opiniilor celui de al doilea lot, a persoanelor cu deficienţe de vedere, s-au identificat câteva dificultăţi comune întregului lot. Astfel, accesul la informaţii poate să fie considerat cea mai mare dificultate întâmpinată, datorită unei precare accesibilizări a informaţiilor oferite de către facultăţi, dar şi a materialelor de studiu, cu precădere cele furnizate de către biblioteci. Din punctul de vedere al accesibilităţii fizice, studenţii cu deficienţe de vedere nu consideră că ar constitui un obstacol major, facând excepţie mediile cu care aceştia nu sunt familiarizaţi. Opiniile studenţilor cu deficienţe de vedere în legătura cu atitudinea colegilor şi a cadrelor didactice faţă de aceştia sunt împărţite, unii afirmând ca încă există o oarecare discriminare negativă în cadrul facultăţii, alţi respondenţi afirmând că nu întâmpină astfel de dificultăţi. Principala soluţie pe care respondenţii au menţionat-o este accesibilizarea materialelor de studiu, soluţie care, în opinia acestora, ar înlătura multe dintre dificultăţi, chiar şi anumite atitudini negative. Prin identificarea acestor aspecte, consider că, într-o etapă ulterioară, se pot formula programe de intervenţie la nivel de universitate, care să încerce înlăturarea barierelor. Consider că măsurile de politici sociale de la nivel instituţional ar trebui să cuprindă obiective specifice, ţintite pe aceste probleme, dat fiind faptul că este o necesitate în societatea noastră de a facilita incluziunea socială a persoanelor cu dizabilităţi. În formularea politicilor educaţionale trebuie să se ţină cont şi de înlăturarea unor atitudini negative faţă de persoanele cu deficienţe de vedere ce persistă şi în zilele noastre. Având în vedere tema abordată în cadrul acestei cercetări, consider oportun ca instituţiile universitare să facă eforturi în direcţia rezolvării acestor probleme. Astfel, multe din materialele oferite spre studiu ar putea fi transformate în formate accesibile şi unei persoane cu deficienţe de vedere, fără un efort semnificativ al universităţii. Precum accesul la informaţii, şi ocuparea unui loc de muncă de către persoanele cu deficienţe de vedere ar putea constitui o problemă care, la rândul ei, ar putea fi soluţionată prin adaptarea a mai multor locuri de muncă conform 13 ACCESIBILITATEA STUDENŢILOR CU DEFICIENŢE DE VEDERE 213 nevoilor. Acest cerc vicios, în care înlăturarea dificultăţilor de acces depinde şi de înlăturarea atitudinilor negative, nu poate fi întrerupt decât cu un efort susţinut din partea universităţilor şi a societăţii în general. Viitoarele cercetări din acest segment problematic, ar trebui să îşi îndrepte atenţia spre modalităţi de rezolvare a unor probleme ale persoanelor cu deficienţe de vedere. De asemenea, ar fi importantă realizarea unei cercetări mai ample, care să cuprindă toate categoriile de dizabilităţi, cu scopul de a identifica problemele şi nevoile acestora, pentru a se putea forma un învăţământ superior cu adevărat incluziv. În ceea ce mă priveşte, am testat deja un instrument de cercetare privind atitudinea studenţilor faţă de colegii cu deficienţe de vedere, atitudine măsurată cu ajutorul unei scale sumative cu 20 de itemi. Rezultatele obţinute la această cercetare exploratorie indică faptul că nivelul educaţional influenţează atitudinea faţă de persoanele cu deficienţe de vedere, în sensul că studenţii de la masterat au o atitudine mai suportivă decât studenţii de la cursurile de licenţă. BIBLIOGRAFIE 1. Antonak, R. F., Livneh H., The measurement of attitudes toward people with disabilities: Methods, psychometrics, and scales, Springfield, “Charles C. Thomas” Publisher Ltd., 1988. 2. Davis, L., Constructing Normalcy. The disability studies, New York, Routlege press, 1997. 3. Ferguson, R. J., We know who we are, a history of the blind in challenging educational and socially constructed polices, a study in policy archeology, San Francisco, Gaido Gap Press, 2001. 4. French, S., Cameron, C., Controversial issues in a disability society, Buckingham, Open University Press, 2003. 5. Gray, G., Morley, W., S., A snapshot of 2003–4: blind and partially sighted students in Higher Education in England and Northern Ireland, în “British journal of visual impairment”, vol. 23, no. 1, 2005, pp. 4–10. 6. Guttman, F., Percepţia persoanelor cu deficienţe de vedere, Iaşi, Editura Lumen, 2009. 7. Jaeger, P. T., User-centered policy evaluations of Section 508 of the Rehabilitation Act: Evaluating e-government Web sites for accessibility for persons with disabilities, în “Journal of Disability Policy Studies”, vol. 19, no. 1, 2008, pp. 58–94. 8. Jaeger, P. T., Xie B., Developing Online Community Accessibility Guidelines for Persons With Disabilities and Older Adults, în “Journal of Disability Policy Studies”, Volume 20, no. 1, 2009, pp. 55–63, disponibil online la http://dps.sagepub.com/cgi/content/abstract/20/1/55. 9. Paul, J.L., Rethinking Professional Issues in Special Education: Contemporary Studies in Social and Policy Issues in Education, Wesport, Connecticut, Greenwood Publishing Group, 2002. 10. Papadopoulos, K. S., Goudiras, D. B., Accessibility assistance for visually-impaired people in digital texts, în “British journal of visual impairment”, vol. 23, no. 2, 2005, pp. 75–83. 11. Milsom, A., Creating positive school experiences for students with disabilities, în “Professional School Counseling Journal”, vol. 10, no. 1, 2006, pp. 66–72, disponibil online la http://findarticles.com/p/articles/mi_m0KOC/is_1_10/ai_n27019818/. 12. Scott, D. S., Living with a physical handicap, în Downey, J. şi alţii (coord), Bereavement of physical disability: recommitment to life health and function, New-York, Arno Press, 1982. 13. Tervo, R. C., Palmer, G., Health professional student attitudes towards people with disability, în “Clinical Rehabilitation Journal”, vol. 18, no. 8, 2004, pp. 908–915, disponibil online la http://cre.sagepub.com/cgi/content/abstract/18/8/908. st edition, Boulder-Colorado, Westview 14. Triandis, H. C., Individualism and collectivism, 1 Press, 1995. 214 FILIP GUTTMAN 14 15. Tuttle, D. W., Sources of Self-Esteem and the Adjusting Process, Springfield-Colorado, „Charles C. Thomas” Publisher Ltd, 2004. 16. Wagner-Lampl, A., Oliver, G. W., Folklore of blindness, în “Journal of visual impairment and blindness”, vol. 88, no. 2, 1994, pp. 267–276. his paper is the result of a research that investigates how the accessibility of higher education is perceived by people with T visual impairments, without disabilities. The first chapter introduces the reader to the main topic of this research. The next chapter includes the research approach and results. The research investigates two groups of students with visual impairments, without disabilities from “Babes- Bolyai” University, Cluj-Napoca. The research-tools are two questionaires with open questions. In analyzing the collected data is used the software for qualitative data Atlasti, and the results are presented through a comparative approach. Generally, there aren’t major difficulties identified in the accessibility of higher education, and positive attitudes mark the behavior towards people with visual impairments. With few exceptions, students with visual impairments do not face big problems and attitudinal barriers in their acces to university. The nature of this phenomenological research has it epistemological limits, requiring a more in-depth and extended analysis. Keywords: visually impaired people, attitudes, accessibility, social barriers, University. Primit: 27.11.2010 Acceptat: 20.01. 2011 Redactor: Ioan Mărginean 